Fatwa

Fatwa () on kirjallinen lainopillinen lausuma, jonka islamilainen uskonoppinut antaa jostain šariaa eli Jumalan lakia koskevasta kysymyksestä. Šarian lähteitä ovat Koraani ja Muhammedista kertovat hadithit, joiden joukossa niin sanotut Kuusi kirjaa ovat sunnimuslimeille tärkeimmät. 

Islam on kaikenkattava uskonto, jonka sisältämät Jumalan lain määräykset ulottuvat koko inhimillisen elämän kirjolle. Islam kuitenkin kieltää tavallista maallikkoa itse tulkitsemasta pyhiä tekstejä. Näistä syistä muslimit joutuvat kääntymään uskonoppineiden puoleen erilaisissa asioissa saadakseen tietää, mikä on šarian mukainen menettelytapa. Fatwa on uskonnollinen mielipide, jonka antaa uskonasioihin perehtynyt mufti. Hänen tehtävänsä eroaa oikeusistuimessa toimivan uskonnollisen tuomarin eli qadin tehtävistä. Mufti ei ratkaise oikeusjuttuja vaan antaa uskonnollista taustatietoa ja ratkaisuja tilanteisiin, jotka eivät yleensä kuulu oikeusistuimille.

 Neuvon kysyminen uskonasiassa 
Kun muslimi haluaa tietää, mikä on islamin kanta johonkin asiaan, hän kysyy sitä uskonoppineelta, joka osaa tulkita Koraania ja haditheja. Šarian asiantuntijoita ovat etenkin muftit, joiden antamansa lausunnot, fatwat, ovat Jumalan laista annettuja tulkintoja. Muftin tehtäviin ei ole virallista tutkintoa. Mufti saavuttaakin asemansa luottamuksen kautta, jota uskovat tuntevat hänen asiantuntemustaan kohtaan.Hendrickson, 2013 Keskiajalla eläneeltä oppineelta Ahmad ibn Hanbalilta kysyttiin, kuinka monta hadithia piti osata, että pystyi antamaan asiantuntevan mielipiteen lakiasioissa. Hanbali arveli, että lukumäärä oli jossain 300 tuhannen ja 500 tuhannen välissä.Lawrence, 2005, s. xxii

Yksinkertaisimmin muslimi voi kysyä neuvoa imaamilta, joka johtaa rukouksia moskeijassa. Perinteisesti kysymyksiin vastataan perjantairukouksen jälkeen, missä lainoppineen avustajat keräävät paperilapulle kirjoitetut kysymykset.Hämeen-Anttila, 2004, s. 162-163 Fatwa on yleensä suullista vastausta perusteellisempi kirjallinen lausunto, jonka laatiminen vie uskonoppineelta aikaa. Fatwa voi silti olla myös lyhyt suullinen lausunto. Nykyisin on perustettu fatwa-neuvostoja, joita toimii myös internetissä palvelemassa uskovia.
 Fatwoilla voi olla poliittinen ulottuvuus. Ensimmäisen maailmansodan syttyessä Osmanien valtakunnan hallitus tilasi oppineilta fatwan, joka todisti, että muslimien velvollisuus oli taistella ympärysvaltoja vastaan jihadin eli uskonosodan merkeissä.Hämeen-Anttila, 2004, s. 160–161

 Fatwat voivat koskea esimerkiksi oikeaa kehonhoitoa. Parran ja viiksien pituus on islamissa uskonnollinen kysymys. Al-Bukharin erään hadithin mukaan miehellä pitää olla parta, mutta sen ja viiksien pitää olla lyhyet. Kysymykseen, voiko miehelle lahjoittaa partakoneen, uskonoppinut vastasi nettisivuillaan, että se ei ole luvallista, jos lahjoittaja uskoo, että lahjan saaja, aikoo ajaa sillä partansa pois, minkä teon Jumala on kieltänyt.

 Jotkut fatwat voivat muistuttaa psykologista neuvontaa. Nuori mies kysyi, onko mahdollista harrastaa seksiä islamilaisen henkiolennon eli jinnin kanssa, kuten hän arvelee itselleen tapahtuneen. Uskonoppineen vastaus oli, että oppineitten mielipiteet jakautuvat. Toisten mielestä se oli mahdollista, toisten ei. Hän neuvoi miestä jatkamaan uskonnollisten velvollisuuksiensa suorittamista, välttämään humpuukin puhujia ja kääntymään lääkärin puoleen.

 Fatwan rakenne ja merkitys 
Lausunnossa mufti käy läpi asiaankuuluvia Koraanin kohtia sekä haditheja, jotka yleensä ovat keskenään ainakin jossain määrin ristiriitaisia. Lopuksi hän antaa oman tulkintansa asiasta. Kun vaikeasta asiasta neuvoa kysytään muftilta, saadaan pitkä kirjallinen lausunto, joka toisinaan päätyy vain todennäköiseen arvioon. Fatwa päättyy aina sanoihin ”Jumala tietää parhaiten”. 

Vaikka šaria on ikuinen ja muuttumaton, siitä tehty lainopillinen tulkinta vaihtelee.Hämeen-Anttila, 2004, s. 159 Muftin antama lainopillinen mielipide eli fatwa on yhtäältä vain hänen oma kantansa, mutta toisaalta sen katsotaan silti edustavan yleispätevää šarian tulkintaa. Mufti voi myös muuttaa mieltään ja antaa uuden lausunnon, joka on ristiriidassa edellisen kanssa. Tällöin molemmat ovat yhtä päteviä, ja uskova voi valita niiden välillä.Hämeen-Anttila, 2004, s. 162 Samasta asiasta onkin yleensä tarjolla erilaisia, myös keskenään ristiriitaisia fatwoja, jotka kaikki ovat silti islamilaisittain päteviä.Hämeen-Anttila, 2004, s. 160–161 Näin on asia esimerkiksi naisten ympärileikkausta koskevissa fatwoissa, joita on tehty vastakkaisten kantojen hyväksi. Uudemmat tulkinnat eivät liioin tarkoita sitä, että niitä vanhemmat olisivat muuttuneet vääriksi. Kerran annettu fatwa säilyttää asemansa.  

Islamin monimuotoisuuteen kuuluu erilaisten näkemysten kirjo, vaikka monissa avainkysymyksissä islamilainen maailma jakaakin yhteiset tulkinnat. Käytännössä fatwan merkitys riippuu sen antajan asemasta ja arvostuksesta. Muslimit seuraavat normaalisti oman moskeijansa imaamin mielipiteitä. Suositus on, että maallikot seuraavat kussakin asiassa niitä oppineita, joihin he luottavat.  

Fatwan toimeenpano ei kuulu uskonoppineelle vaan asianomistajalle.Hämeen-Anttila, 2004, s. 160–161

 Esimerkki fatwasta (apostaasi) 
pienoiskuva|Ylimmän egyptiläisen fatwaneuvoston 23. syyskuuta 1978 antaman fatwan teksti on ohessa suomennettuna. 
Islamilaisen lain mukaan uskosta luopumisesta seuraa kuolemantuomio. Seuraavassa on käännös Egyptissä vuonna 1978 annetusta fatwasta. Siitä käy ilmi virallisen fatwan rakenne ja muut muotoseikat. Al-Azharin fatwaneuvosto on Egyptin korkein islamilainen tuomioistuin.Jumalan nimeen, Kaikkein Armollisimman, Kaikkein Laupiaimman.

Al-Azhar

 Fatwa-neuvosto

Tämän kysymyksen esitti herra Ahmed Darwish, ja sen toimitti eteenpäin [nimi peitetty], joka on Saksan kansalainen.

Mies, jonka uskonto oli islam ja jonka kansallisuus on egyptiläinen, meni naimisiin saksalaisen kristityn naisen kanssa, ja pariskunta sopi, että aviomies siirtyy kristilliseen uskoon ja oppiin.

 Mikä on islamilainen oikeudellinen ratkaisu tämän miehen suhteen? Mitä rangaistuksia tästä teosta on määrätty?
 Katsotaanko hänen lapsensa muslimeiksi vai kristityiksi?

Vastaus:

Kaikki ylistys kuuluu Allahille, maailmojen Herralle, ja siunaukset ja tervehdykset oikeamielisten johtajalle, herrallemme Muhammadille, hänen perheelleen ja kaikille hänen kumppaneilleen.

Sen jälkeen:

Tämä mies on syyllistynyt uskosta luopumiseen; hänelle on annettava mahdollisuus katua, ja jos hän ei tee niin, hänet on tapettava šarian mukaisesti.

Mitä hänen lapsiinsa tulee: niin kauan kuin he ovat lapsia, heidät katsotaan muslimeiksi. Sen jälkeen, kun he saavuttavat murrosiän, jos he pysyvät islamissa, he ovat muslimeja; mutta jos he luopuvat islamista eivätkä kadu, heidät on tapettava. Ja Allah tietää parhaiten.

Al-Azharin sinetti

 Al-Azharin Fatwa-neuvoston puheenjohtaja

 Abdullah al-Mishadd (عبد الله المشد‎)

 23. syyskuuta 1978.

 Fatwat ja politiikka 
Islamin tavoitteena on maallisen lainsäädännön korvaaminen Jumalan lailla.Hämeen-Anttila 2004, s. 159          

Tunnettu länsimaiseen sananvapauteen kohdistunut fatwa on ajatollah Ruhollah Khomeinin vuonna 1989 Salman Rushdielle langettama kuolemantuomio. Sen myötä fatwan käsite tuli länsimaissa tunnetuksi. Se johti myös kauan jatkuneeseen väärinkäsitykseen, että fatwat olisivat ainoastaan tappokäskyjä. Perjantaina 12. elokuuta 2022 šiialainen toisen polven maahanmuuttaja puukotti Rushdieta New Yorkissa pidetyssä puhetilaisuudessa.

Kuuluisa poliittinen fatwa on Osama bin Ladenin vuonna 1998 antama käsky hyökätä amerikkalaisia vastaan. Siinä Yhdysvaltain joukkoja verrattiin Saatanaan, julistettiin pyhä sota Yhdysvaltoja vastaan ja kehotettiin tappamaan kaikki amerikkalaiset ja heidän liittolaisensa ”missä ja millä keinoilla tahansa”. Syyskuun 11. päivän terrori-iskuja vuonna 2001 pidetään suorana seurauksena bin Ladenin fatwasta. On kuitenkin myös katsottu, että bin Ladenia ei voi pitää taustansa perusteella muftina, eikä hän siten voi antaa fatwoja. Myös sodan julistaminen kuuluu šarian mukaan vain kalifille.  

Vuonna 2010 Saudi-Arabia sulki joukon internetissä toimivia fatwa-sivustoja, joiden antamia uskonnollisia ohjeita se piti hallinnolleen uhkana.

 Katso myös 
 Islamweb.net

 Lähteet 




 Viitteet 

Aiheesta muualla
 https://www.islamweb.net/en/fatawa/
 https://islamqa.info/en
 http://www.pimall.com/nais/fatwah.htm*  
 Fatwa-arkisto. 
 Lari Malmberg: Fatwaa leimaavat väärät käsitykset. Turun Sanomat 6.3.2010.

Luokka:Islamilaiset käsitteet
Luokka:Šaria